**ንዝኽሪ 24 ግንቦት**

እዚ ጽሑፍ ንታሪኽ ህልዋትን ዝሓለፉን ብጅግንነት ዝግልለጹ ሁቡባት ሰባት ታሪኾም ንምንእኣስ ከምዘይኮነ ኣቀዲመ ይሕብር። ጅግንነት፣ ዝና፣ ጽቡቅ ስራሕ ካብ ሓደ ሰብ ናብ ካልእ ሰብ ከተነጻጽሮ እንከለኻ ተዛማዲ ጥራሕ እዩ ዝኸውን። ነፍሲ-ወከፍ ድማ ምስ ግዜን ኩነታትን ነናቱ ብልጫታትን ድኽመታትን ክህልዎ ይኽእል እዩ። ብዝኾነ ግን ብምንጽጻር ሓደ ካብ ካልእ ኣዝዩ ቡሉጽን ልዑል ስራሕን ሰሪሑ ክኸውን ይኽእል እዩ።

እወ ኣሜሪካውያን ንጆርጅ ዋሽንግቶን ከም ኣቦ ኣሜሪካ፣ ኔልሶን ማንዴላ ህቡብ ናይ ሓርነት ተቃላሳይ ከምኡ’ውን ብዙሓት ሓያል ኣበርክቶ ኣብ ቃልሲ ዝገበሩ ሰባት ብኣድናቆት ክግለጹ ይስማዕ እዩ። ኣብ ኤውሮጳ ዝተቃነዓ መበል 13 ዋዕላ መንእሰያት ኣቶ የማነ ገብራኣብ ሓላፊ ፖለቲካዊ ጉዳያት ህ.ግ.ደ.ፍ ንዝናን ኣበርክቶን መራሕቲ ኤርትራ ምዝራብ ልሙድ ከምዘይኮነን እንተኾነ ተራ ፕረሲደንት ኢሰያስ ኣብ ምውላድ ሓዳስ ኤርትራ ብዘይ ናቱ ጻዕርን ብልሓትን ክኸውን ከምዘይክእል ብስክፍታ ገሊጹ ነይሩ።

ቅድሚ ሕጂ ምስ ገለ ሰባት ኣበርክቶ ፕረሲደንት ኢሰያስ ምስ ካልኦት መራሕቲ ከም ባዓል ነፍሲሄር ፕረሲደንት ማንደላን ካልኦትን ስለምንታይ እንዳወዳደርና ዘይንገልጾ ኢለ ይዘራረበሉ ነይረ። ድሕሪ’ዚ ናይ ኣቶ የማነ መግለጺ እቲ ብዙሕ ኣብ ሓንጎለይ ክዘዋወር ዝጸንሐ ሓሳባት እስከ ገለ ዘይብል ኢለ ገለ መጽናዕቲ ክገብር ጀሚረ። ከም መበገሲ ክኾነኒ ድማ ናይ ጆርጅ ዋሽንግቶን ታሪኽን ናይ ኔልሶን ማንደላ - ነዊሕ ጉዕዞ ናብ ሓርነት እትብል መጽሓፍ ብኢንጂነር ዑቅባይ መስፍን ናብ ትግርኛ ዝተተርጎመት ኣንቢበ። እዛ 710 ገጻት ዘለዋ መጽሓፍ ተርጓማይ ብዘደንቅ ክእለት ሳሓቢት ኮይና ብቀጻሊ ንክትንበብ እትድርኽ ንጹር ናይ ትግርኛ ኣጸሓሕፋ ዘለዋ ሳሓቢት መጽሓፍ እያ።

ኣብ ግዜ ቃልሲ ብዛዕባ ኣልጀርያ፣ ቬትናም፣ ቻይና፣ ህንድን ገለ ገለ ናይ ኣፍሪቃ ሓርነታዊ ምንቅስቃሳት ንማሃሮን ንሰምዖን ነንብቦን ኔርና፣ ካብኡ መሰረት ብምግባር ድማ ሰውራ ኤርትራ ገለ ተማሂሩሉን ተሞኪሩሉን እዩ።

ኣብ ዛንታታትና ሰውራ ኤርትራ ኣብ ተሞክርኡ ኣዝዩ ፍሉይን ሓያልን እዩ ንብል። እቲ ንሰውራ ኤርትራ ምስ ካልኦት ናይ ኣፍሪቃ ሓርነታዊ ምንቅስቃሳት ፉሉይ ዝገብሮ እንታይ እዩ?

1. ቀዳማይ ብዘይ ዝኾነ ይኹን ናይ ወጻኢ ሓገዝ ነታ ልዕሊ 20 ግዜ ብዝሒ ህዝቢ ካብ ኤርትራ ንላዕሊ ዘለዋ ኢትዮጵያን ናይ ምብራቅን ምዕራብን ሓያላት ሃገራት ብንዋትን ኣጽዋርን ብኣካል ኣብ ጎኒ ጸላእትና ተሳቲፎም ብዓወት ሰውራ ኤርትራ ዝተዛዘመ ቃልሲ ምዃኑ።
2. ሰውራ ኤርትራ ብጀካ ብውሑዳት ናይ ዓረብ ሃገራት ወግዓዊ ኣፍልጦ ዘይረኸበ ምንቅስቃስ ነይሩ። ውድብ ሓድነት ኣፍሪቃ ንኹሎም ናይ ኣፍሪቃ ሓርነታዊ ምንቅስቃሳት ኣፍልጦን ሓገዝን ክህብ እንከሎ ንቃልሲ ህዝቢ ኤርትራ ከም ናይ ተፈንጨልቲ ንቃልሲ ህዝቢ ኤርትራ ይኹኑኖ ነይሩ። ኣሜሪካን ዳርጋ ብሙልኣን ናይ ምዕራብን ምብራቅን ሃገራት ገንዘባውን ፖለቲካውን ኣጽዋርን ንጸላእትና ብምቅባል ኤርትራ ንዘልኣለም ኣብ ካርታ ዓለም ዳግማይ ንከይትርኤ ብዘለወን ሓይሊ ጺዒረን ተሳዒረን።

ምስጢር ዓወት ህዝቢ ኤርትራ ድኣ እንታይ እዩ?

ቀዳማይ ዕላማና ቅኑዕ ምንባሩን ነዚ ቁኑዕ ዕላማ ኣብ ግብሪ ዘተግብር ሓያል መሪሕነትን መሰረትን ስለዝነበረ እዩ። ታሪኽ ብሓፋሽ ህዝቢ እዩ ዝስራሕ፣ ግደ ውልቀ ሰባት ድማ ንምቅልጣፍን ምድንጋይን ዓወት ወሳኒ ተራ ኣለዎ።

ቅንዕና ዕላማና ኣብ ምጥርናፍን ሓድነትን ህዝቢና እዩ ዝምርኮስ። ህዝቢ ኣብ ጎኒ መሪሕ ውድቡ እንተዘይስለፍ ዕላማና ወይ ሃገራዊ ነጻነትና እምበይ ምተረጋገጸን። ዕላማ ህ.ግንባር ሓፋሽ ይንቃሕ ይወድብ ይተዓጠቅ ዝብል እዩ ነይሩ። ዕላሙኡ ዘይፈልጥ ህዝቢ ንመሰሉ ክቃለስ ኣይክእልን እዩ። ዝዓበየ ዕማም ህ.ግንባር ህዝቢ ጸላእቱን ፈተውቱን ከለሊ ብኣጋ ስለዝማሃሮ ዝሰፍሐ ህዝቢ ኣብ ጎኒ ሰውራኡ ደው ክብል ኪኢሉ ።

ህ.ግንባር እተን ፍርቂ ኣካል ሕብረተሰብ ዝኾና ደቂ ኣንስትዮ ካብ ሓፋሽ ህዝቢ ከይነጸለ ወዲቡ ኣንቂሑ ንመሰለንን ሃገራዊ ክብረትን ከምዝቃለሳ ምግባሩ ኣብ ካልእ ሰውራታት መዳርግቲ ዘይርከቦ ንነጻነት ዘቀላጠፈ ዕላማን ውዳቤን ብልሒ መሪሕነትን እዩ ነይሩ።

ህ.ግንባር ብፖለቲክውን ወተሃደርውን ዲስፕሊን ዝተሃንጸ ሰራዊት ስለዝመስረተ ንጸላእቱ ክብድህን ክስዕርን በቂዑ። ሰራዊት ጸላኢ ብመሬትን ብባሕሪ ብሰማይን ዋላ በብዓይነቱ ዘመናዊ መሳርያ እንተዓጠቀ ነቲ ኒሕን ሓቦን፣ ፖለቲካዊ ንቅሓትን ቅያ ተጋዳላይን ስልትን ብቅዓትን መሪሕነት ክዳረጎ ኣይካኣለን።

ደጀን ዘይብሉ ሰውራ ከም ኣብ ሑጻ ተሰትዩ ዝተርፍ ማይ እዩ። ህ.ግንባር ካብ መጀመርትኡ ነቲ ካብ ጸላእን ጀብሃን ክመጽእ ዝኽእል መጥቃዕትታት ንምብዳህ ኣድላይነት ደጀን ዋሕስን ቀጻልነት ሰውራ ምዃኑ ተገንዚቡ ንሳሕልን ሰሜናዊ ባሕርን ከም ስትራተጂካዊ ደጀን እዩ መሪጽዎ። ደጀን ብዓቢኡ ምስ ጸላኢኻ ኣትኪልካ እትዋጋኣሉን ኩሉ ቁጠባውን ባህላውን ፖለቲካውን ወታሃደራውን ንጥፈታት እተካይደሉ ብጸላኢ ብቀሊሉ ክድፈር ዘይክእል ቦታ እዩ። ሳሕል ከም ደጀን እምነ መሰረት ናይ ሓዳስ ኤርትራ ብኹሉ ሞያታት ብዙሓት ካድራት ዘፍረየት ዕርዲ ሰውራ እያ።

ሳሕል ስለምንታይ ከም ደጀን ትምረጽ?

ሓደ ብዓበይቲ ኣኽራናት ዝተኸበት ስለዝኾነት ኣብ ወተሃደራዊ ስትራተጂ ዓቢ ኣገዳስነት ኣለዋ። ሳሕል ብምብራቃዊ ሸነኻ ናይ ባሕሪ ገማግም ርሑቕ ኣይኮነን። ስለዚ ኣፍደገ ባሕሪ ብቀሊሉ ምስ ካልእ ዓለም ክትራኸበሉ እትኽእል ቦታ እዩ። እቲ ኣብ ስሪሒት ፈንቅል ብ1990 ነቲ ሓያል ዝባሃል ዝነበረ ሓይሊ ባሕሪ ኢትዮጵያ ዝሰዓረ ሓይሊ ባሕሪ ኣብ’ዚ ደጀን እዚ ዝተወደበን ዝተሃንጸን እዩ። ምዕራባዊ ሸነኽ ድማ ምስ ሱዳን ናብ ቃሮራን ፖርትሱዳንን ብቀሊሉ ክትራኸበሉ እትኽእል ቦታ እዩ። ብደቡባዊ ምብራቅ ድማ ሰሜናዊ ባሕሪ እቲ ሃብታም መሬት ሕርሻ ተጋደልቲ ብቀሊሉ ክዕንገልሉ ዝኽእሉ ቦታ እዩ። እዚ ዓይነት ሜላ ኣብ ካልኦት ሰውራታት ብዙሕ ኣቃልቦ ዘይግበረሉ ብልሒ መሪሕነት ህ. ግንባር እዩ።

ህ.ግንባር ነቲ ነዊሕ ጉዕዞ ብስነዳ እዩ ጀሚርዎ። ዝርዝር ሓበሬታ ናይ ኩሉ ኣብ’ቲ ውድብ ዝተሰለፈ፣ ዝተሰወኤ፣ ዝሰንከለ ብሓፈሻ ድማ ኩሉ ንጥፈታት ውድብ ብጹሑፍን ብደረቅን ተንቀሳቃሲ ፊልምን ዝተቀርጸ ሕጂ መወከሲ ታሪኽና ዝኾነ ኣብ ካልእ ሰውራታት ፈጺምካ ዘይሕሰብ መዳርግቲ ዘይብሉ ብቅዓት መሪሕነት እዩ።

ህ.ግንባር መሰረት ናይ ሓዳስ ኤርትራ ዘንጸፈ ኣብ ደጀንን ተንቀሳቃሲ ቦታታትን ዓበይቲ ሆስፒታላትን ናይ ጥዕና ማእከላትን ሓካይምን፣ ቤት ትምህርትን መማሃራንን፣ ኢንዳስትሪን ሰብ ሞያ ሰራሕተኛታት፣ ህንጻን መጓዓዝያን ባህልን ሕዝባዊ ምምሕዳራትን ገና ብዕሸሉ እንከሎ ዝጀመሮ መሰረት ናይ’ዛ ሓዳሽ ኤርትራ ኮይኑ ዘሎ ናይ ርሑቅ ራእይ ናይ መሪሕነት እዩ።

ህ.ግንባር ኣብ ኤርትራ ጥራሕ ሰላምን ምርግጋእን ንምምጻእ ይሰርሕ ኣይነበረን። ማዕረ’ቲ ኣብ ኤርትራ ዝካየድ ዝነበረ ቃልሲ ምስ ዝተፈላለያ ናይ ኢትዮጵያ ፖለቲካውን ወተሃደርውን ውድባት ብምትሕብባር ነቲ ኣረሜናዊ ስርዓት ደርግ ተኣልዩ ደሞክራስያዊ ስርዓት ንክትከል ኣበርክቶ ጌሩ።

ብ1983 ዝተእወጀ ናይ ረፈረንዱም እማመ ነቲ ኣብ መንጎ ኤርትራን ኢትዮጵያን ክመጽእ ዝኽእል ህልቂት ሂወት ሰብን ንብረትን ንምድሓን ሰላማዊ ማዕልቦ ክግበረሉ ምጽውዑን ኣብ መወዳእታ ድማ ብ1993 ነጻነትና ብሕጋዊ መንገዲ መዕለቢ ምግባርና ብቅዓትን ስነ-ልቦና መሪሕነት ዘነጽር እዩ።

ኣብ ዝኾነ ውድብ ምንቅስቃስ ወይ መንግስቲ ሓደ ጸላዊ ሓያል መራሒ እንተዘይሃልዩ ኩሉ ግዜ ናብ ፋሉልነትን ምፍንጫላትን ውድቀትን እዩ ዘምርሕ። ኣብ መንጎ ዲክታተርነትን ሓያልን ጸላዊ መራሒ ዘሎ ፍልልይ ምርዳእ ኣገዳሲ እዩ።

ዲክታቶር ኩሉ ግዜ ንረብሑኡን ስድራቤቱን ኣብ ከባቢኡ ዘለዉ ከደምትን እዩ ዝሰርሕ። ንዕብየትን ልምዓት ሃገርን ኣይግደስን እዩ። ሓያልን ጸላውን መራሒ ኩሉ ግዜ ሁርኩት ኣብ ስራሕ ዝተጸምደ ንምዕባለ ሃገሩ ዝሓስብ እዩ። ከም’ቲ ፕሮፈሰር ብርሃኑ ነጋ ናይ ጉንበት ሸውዓተ መራሒ ዝበሎ ኣብ ኤርትራ ንህዝቡ ዝሓሊ ምስ ህዝቡ ኮይኑ ዝሰርሕ ዝኣረገ መኪናን ጫማን ለቢሶም ተራ ከም ህዝቦም ዝነብሩ መራሕቲ እዮም ዘለዉ ብምባል ብኣድናቆት ንሓደ ተቃዋማይ እየ ባሃሊ ኤርትራዊ ገሊጽሉ። ብሓቂ ድማ እዚ ብልጫ ኣብ ዝኾነ ዓለም ዘይርከብ ባህርያት መሪሕነትና እዩ።

ሃገርና ኤርትራ ነጻ ወጺኣ ዳግም-ህንጻ ኮይኑ ዝበዝሕ ሰራዊት ኣብ ዝተጣየሰሉ ህሞት ድሕሪ ሸውዓተ ዓመት ናይ ስልበጣ ወራር እዩ ገጢምዋ። ኣብ 1994 ሃገራዊ ኣገልግሎት እንተዘይእወጅን ሳዋ እንተዘይትምስረትን እቲ ኣማኢት ኣሽሓት ዝኸፈልናዮ መስዋእቲ ሕጂ ኮንቱ ምኾነ ንይሩ። እዚውን መቀጸልታ ናይ’ቲ ነዊሕ ዝጠመተ ኣራኣእያ መሪሕነትና እዩ።

እዚ ኣብ ላዕሊ ተዘርዚሩ ዘሎ ካብ ቡዙሕ ብጭልፋ ፍጻሜታት ናይ ሓባር መሪሕነት ኣብ ትሕቲ ብሉጽ መራሒ ተጋ ኢሰያስ ኣፈወቂ ከምዝተገብረ ርዱእ እዩ። ኣብ ኩሉ ዝተሰርሐ ስርሓት ግደ ሓባራዊ መሪሕነት ብፍላይ ድማ ተራ ፕረሲደንት ኢሰያስ ከምቲ ናይ ማንዴላ ተዘርዚሩ እንተዝጻሓፍ ኣሽሓት ገጻት ዘለዎ ኣንቢብካ ዘይውዳእ ታሪኽ ክጻሓፍ ይክኣል እዩ።

ስለዚ ታሪኽና ንዓና ጥራሕ ዘይኮነስ ንኩሎም ውጹዓት ኣህዛብ ዘርብሕ ስለዝኾነ ታሪኽና ሰኒድና ብኩሉ ቃንቛታት ዓለም እንዳተተርጎመ ክንገልጾ ክንክእል ኣሎና። ኣብዚ ዘለናዮ ዓለም ልዕሊ ፕረሲደንት ኢሰያስ ንህዝቡ ዝሰርሓን ዝጻዓረን መራሒ የለን። **ብሓቂ ድማ ኢሰያስ ኣፈወርቂ ኣቦ ሓዳስ ኤርትራ እዩ።**

ርሑስ ቅንያት ናጽነት!

ሰማእታትና ንዝንተ እለት ይዘከሩ!

ዓወት ንሓፋሽ!

ግርማይ የማነ

ርያድ

tzinaat@gmail.com